Periodisering og periodiseringsprincipper

Fra: Historiefaglig arbejdsbog, Systime I-bog. Link: <https://historiefagligarbejdsbog.systime.dk/index.php?id=275&L=0>

Periodisering er et begreb, som bruges til at inddele fortiden i forskellige tidsperioder. Begrebet er forbundet med en række historiefaglige overvejelser og fortolkningsvalg, som man foretager, når man **inddeler fortiden i kortere eller længere tidsafsnit**.

**Formålet** med periodisering er at gøre fortiden lettere at begribe og undersøge. Uden en periodisering bliver fortiden kaotisk og uoverskuelig. Periodisering er altså et historiefagligt værktøj til at håndtere fortidens uendelige strøm af usammenhængende begivenheder, hændelser og fænomener.

**Periodisering som konstruktion**

Det er vigtigt at huske på, at fortidens mennesker ikke selv har afgrænset og navngivet den periode, de levede i. **Periodisering** er således altid **en historisk konstruktion**, der skabes i eftertiden, og den er ofte baseret på en generel karakteristik af de tendenser, der gjorde sig gældende i en periode. Det er **historikerne, der udvælger, hvilke begivenheder, tendenser og fænomener** i fortiden, der kan siges at være **historisk betydningsfulde**, og hvordan disse skal **afgrænses i tid**. Periodiseringer foretages altså **på baggrund af historisk fortolkning** og er ***i sig selv* udtryk for fortolkning**. Periodiseringer **kan derfor forandre sig over tid**, fordi de netop vil være knyttet til den tid, de bliver til i, hvilket har betydning for, **hvad historikerne finder historisk vigtigt**. Det er derfor karakteristisk, at perioder kan begynde og slutte på forskellige tidspunkter, afhængig af, hvad man vælger at fokusere på i historieskrivningen. Disse valg vil ligeledes have en betydning for, hvordan man forstår og fortolker den historiske udvikling.

Historisk periodisering rummer altid en **risiko for at generalisere** eller måske endda **overse væsentlige aspekter eller sammenhænge** i fortiden. Dertil kommer også en reel risiko for, at historikerne fremhæver bestemte begivenheder og fænomener, mens andre trænges i baggrunden. Samtidig kan der være tale om glidende overlap eller særdeles langsomme processer, der kan være meget vanskelige at afgrænse med bestemte årstal.

Endvidere skal man være opmærksom på, at der kan være **store kronologiske forskydninger** i forhold til, **hvor** 'noget' historisk betydningsfuldt geografisk finder sted og **hvornår** det sætter sig igennem i andre områder eller sammenhænge.

Som **eksempler** kan her nævnes forskydningerne mellem europæisk og dansk middelalder eller de **forskellige renæssancegennembrud** i kølvandet på middelalderen.

Omvendt har man **brug for periodisering for at kunne strukturere og afgrænse det historiefaglige fokus**, så man kan finde rundt i det fortidige. Udfordringen ligger i at finde en balancegang mellem det repræsentative for en tidsperiode og den generelle historiske udvikling.

**PERIODISERINGSPRINCIPPER**

I historie arbejder man typisk med **fire forskellige *periodiseringsprincipper***:

* **Klassisk periodisering**: Her skelner man mellem forhistorisk tid og historisk tid efter en række overordnede kriterier – fx hvad der kendetegnede de redskaber, man opfandt og brugte (Stenalder, Bronzealder og Jernalder), eller efter hvad der karakteriserede et afgørende 'brud' i den fortidige virkelighed.
* **Begivenhedsperiodisering**: Her fokuserer man på de centrale begivenheder, fænomener eller bestemte træk ved en given periode og bruger dem som periodiseringsmarkører – fx 'Det antikke demokrati', 'Vikingetiden', 'Korstogene', 'Reformationen', 'Enevældens tidsalder', 'Industrialiseringen' eller 'Danmarks besættelse'.
* **Materialistisk periodisering**: Her vil man typisk periodisere den historiske udvikling efter en række samfundstyper eller strukturelle træk. Den materialistiske periodisering fokuserer på, hvad der karakteriserer samfundenes produktionsformer, teknologier, livsformer og magtforhold.
* **Postmoderne periodisering**: Når man periodiserer efter et postmoderne princip, så inddeler man den fortidige virkelighed i lige og runde tal uden fokus på bestemte begivenheder eller historiske fænomener. Det skyldes, at den postmoderne tilgang fremhæver den historiske udvikling som konstrueret af historikerne på baggrund af forskellige fortolkninger. I et postmoderne perspektiv betyder det, at alle periodiseringer er *lige gyldige* og derfor heller ikke er specielt vigtige for den historiske viden og fremstilling.

**Metode: AT ANALYSERE PERIODISERING I HISTORISKE FREMSTILLINGER**

Når man undersøger forskellige historiske fremstillingers periodisering, kan man fokusere på følgende:

* Hvilken overskrift bruges til at betegne perioden? Er overskriften tendentiøs?
* Hvorfor betegnes perioden, som den gør?
* Hvordan afgrænses perioden i tid?
* Hvad opfattes som brud og kontinuitet i perioden?
* Hvad fremhæves og hvad vælges fra i perioden?
* Hvilken sammenhæng opstår mellem periodisering og historieopfattelse?
* Hvilken betydning har periodiseringen for den historiefaglige erkendelse?
* Hvordan ville du selv periodisere?

**Central pointe**: Periodiseringsprincipper har at gøre med, hvordan man fortolker den fortidige virkelighed. Overvejelser om periodisering – både egen og andres – kan styrke den historiefaglige argumentation, fordi man kritisk reflekterer over, hvordan man mest hensigtsmæssigt skaber overblik og forståelse for historisk udvikling.